《送张巨山著作使闽分韵得我字》
宋代·陈渊

道山仙者居，是中乃置我。白前英俊前，糠秕出扬簸。

同寮事阔英，未忍弃衰惰。日闻所不闻，更欲学其可。

张侯廊庙器，文字粲藻火。一班见馀论，已足践青琐。

欣然取使节，去我何其果。无乃万斛舟，未授济川柁。

相携湖上别，酒尽重城锁。分离情已重，去住计谁左。

从来洞庭野，乘雁不加夥。何日西江潮，送我东归舸。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。